Upisi u I. razred osnovne škole u školskoj godini 2018./2019.

**R E P U B L I K A  H R V A T S K A**
**G R A D  Z A G R E B**
 **GRADSKI URED ZA OBRAZOVANJE**

               Na temelju članka 17. Zakona o odgoju i obrazovanju u osnovnoj i srednjoj školi (Narodne novine 87/08, 86/09, 92/10, 105/10, 90/11, 16/12, 86/12, 94/13, 152/14 i 7/17) i članka 5. stavka 5. Pravilnika o postupku utvrđivanja psihofizičkog stanja djeteta, učenika te sastavu stručnih povjerenstava (Narodne novine 67/14), Gradski ured za obrazovanje daje

**O  B  A  V  I  J  E  S  T**
**o upisu djece u I. razred osnovne škole za**
**školsku godinu 2018./2019. na području Grada Zagreba**

            Upis djece u I. razred osnovne škole za školsku godinu 2018./2019. provodit će se u svim osnovnim školama na području Grada Zagreba

**14., 15. i 16.  lipnja** **2018. godine**

              U I. razred osnovne škole dužna su se upisati djeca koja će do 1. travnja 2018. godine (zaključno s 31. ožujka 2018. godine) navršiti 6 godina života.
              Prije upisa u I. razred dijete je dužno pristupiti utvrđivanju psihofizičkog stanja. Postupak provodi stručno povjerenstvo škole koju će dijete pohađati prema upisnom području*,* sukladno Prijedlogu mreže osnovnih škola za područje Grada Zagreba kojeg je utvrdila Gradska skupština Grada Zagreba na 48. sjednici, 20. prosinca 2016. godine**. Roditelj/skrbnik obvezan je prijaviti dijete nadležnom školskom liječniku kako bi dobio upute i točno vrijeme pregleda. Potrebno je, također, zatražiti termin pregleda u školi kojoj dijete pripada prema upisnom području.**

Za dijete koje će do kraja 2018. godine navršiti 6 godina, a nije školski obveznik, roditelj/skrbnik može najkasnije do 31. ožujka 2018. godine u Područnim uredima gradske uprave, prema prijavi prebivališta/boravišta djeteta, podnijeti **zahtjev za prijevremeni upis u I. razred**. Za dijete koje je bilo uključeno u predškolski program, roditelj/skrbnik dostavlja osim zahtjeva i mišljenje stručnog tima predškolske ustanove o psihofizičkom stanju djeteta.

              U slučaju da dijete ne može pristupiti utvrđivanju psihofizičkog stanja do roka za upis u I. razred, roditelj/skrbnik dužan je najkasnije do 30. svibnja 2018. godine o tome obavijestiti Stručno povjerenstvo škole kojoj dijete pripada prema upisnom području,  a ono će utvrditi drugo odgovarajuće vrijeme pregleda.

            Pri upisu u I. razred osnovne škole roditelj/skrbnik djeteta dužan je školi predočiti:

**1. mišljenje stručnog povjerenstva o utvrđenom psihofizičkom stanju djeteta za upis u I. razred**
**2. ukoliko je riječ o prijevremenom upisu djeteta u I. razred, Rješenje kojim se to omogućuje.**

             Obavijest o upisu djece u I. razred osnovne škole po gradskim četvrtima Grada Zagreba te kontakti škola i nadležnih liječnika bit će objavljeni na oglasnim pločama Gradskog ureda za obrazovanje i svih Područnih ureda gradske uprave; dječjih vrtića i osnovnih škola Grada Zagreba; Službe za školsku i adolescentnu medicinu te na mrežnoj stranici Grada Zagreba: [www.zagreb.hr](http://www.zagreb.hr/).

           Za dodatne informacije možete se obratiti Gradskom uredu za obrazovanje na broj telefona: 6100-554.

KLASA:602-02/18-01/15**P R O Č E L N I K**
URBROJ:251-10-11-18-6
U Zagrebu, 2. veljače 2018.
                **Ivica Lovrić, v.r.**